FI Euroopan unionin virallinen lehti C 72/26

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 72/13)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”PLATE DE FLORENVILLE”

EY-nro: BE-PGI-0005-01151–6.9.2013

SMM ( X ) SAN ( )

1. Nimi

”Plate de Florenville”

2. Jäsenvaltio tai kolmas maa

Belgia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Plate de Florenville on vanhan ranskalaisen Rosa-lajikkeen peruna (Solanum tuberosum L.). Tämän myöhäisen tai keskimyöhäisen lajikkeen lepotila on pitkä, ja sen viljely maassa vaatii keskimäärin 120 päivää.

Plate de Florenville -perunan mukulan lajityypilliset ja fyysiset ominaisuudet ovat seuraavat:

— kuoren väri: punertava,

— mallon väri: keltainen,

— muoto: pitkulainen, säännöllinen, hieman litistynyt (pitkänsoikea, munuaisen muotoinen),

— kuiva-ainepitoisuus: < 20 prosenttia,

— koko: 25–45 mm.

Keitto-ominaisuuksiltaan Plate de Florenville kuuluu kiinteämaltoisiin perunoihin. Sen aistinvaraiset ominaisuudet (perunalajikkeiden merkitsemiseksi Belgian lajikeluetteloon käytettyjen kansainvälisesti hyväksyttyjen luokitusperusteiden mukaan) ovat seuraavat:

— mallon kiinteys: enintään 4 (asteikolla 0–10, jossa 0 = kiinteä, 3 = melko kiinteä, 6 = melko pehmeä, 9 = pehmeä),

— keittokäyttäytyminen: enintään 3 (asteikolla 0–10, jossa 0 = säilyy ehjänä, 3 = hajoaa hieman, 6 = hajoaa huomattavasti, 9 = hajoaa täysin),

— kosteuspitoisuus: vähintään 3 ja enintään 6 (asteikolla 0–10, jossa 0 = kostea, 3 = melko kostea, 6 = melko kuiva, 9 = kuiva),

— keittotummuminen: arvo enintään 30 (arvo < 20 = hyvä (keittotummuminen erittäin vähäistä), 20 ≤ 30 = keskimääräinen, 30 ≤ 35 = heikko, 35 < 45 = huono, ≥ 45 = erittäin huono).

Näiden arvojen perusteella perunalajikkeiden merkitsemiseksi Belgian lajikeluetteloon käytettyjen kansainvälisesti hyväksyttyjen luokitusperusteiden mukaisesti Plate de Florenville luokitellaan kuuluvaksi ryhmään A (A – AB – BA), joka soveltuu ihanteellisesti salaattiperunaksi, höyryssä keitettäväksi tai kuoriperunaksi.

Plate de Florenville -perunan aistinvaraisia erityisominaisuuksia ovat hienostuneen selkeä voimakas maku ja miellyttävän kiinteä suutuntuma. Siinä ei ole lainkaan jauhoisuutta, minkä vuoksi peruna tuntuu raikkaalta.

Plate de Florenville voidaan pitää kaupan tuoreena tai varastoperunana. Erittäin pitkä lepoaika mahdollistaa helpon pitkäkestoisen varastoinnin ilman vaaraa ennenaikaisesta ei-toivotusta itämisestä.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Siemenperunoiden tuotantoa lukuun ottamatta kaikkien tuotantovaiheiden istutuksesta sadon varastoimiseen on tapahduttava rajatulla alueella.

3.6 Viipalointia, raastamista, pakkaamista jne. koskevat erityiset säännöt

Kauppakunnostus- ja pakkaamistoimet sallitaan kaikkialla Euroopan unionin alueella.

3.7 Merkintöjä koskevat erityiset säännöt

Lainsäädännössä edellytettyjen tietojen lisäksi Plate de Florenville -perunan pakkausten päällysmerkinnöissä on oltava rekisteröity nimi, suojatun maantieteellisen merkinnän (SMM) EU-tunnus, (samassa kentässä nimen kanssa), tuottajalle osoitetun riippumattoman sertifiointielimen viitetiedot sekä erän numero ja tuottajan viitetiedot, jos tuottaja on eri kuin kauppakunnostaja/pakkaaja.

Jos Plate de Florenville myydään kuluttajalle irtotavarana, se on voitava tunnistaa selvästi edellä mainittujen päällysmerkintöjä koskevien vaatimusten perusteella.

Nimeen ”Plate de Florenville” voidaan liittää maininta ”primeur” (varhaisperuna), jos tuote täyttää varhaisperunaa koskevat edellytykset (ts. se nostetaan ennen kuin se on täysikokoinen ja kuori irtoaa helposti hieromalla) ja se pidetään kaupan tuoreena ennen syyskuun 15. päivää.

Nimeen ”Plate de Florenville” voidaan liittää maininta ”grenailles” (pikkuperuna), jos mukuloiden koko on alle 25 mm.

Kaikki päällysmerkinnät ja luonnehdinnat on etukäteen esitettävä kyseistä tuotantoa varten osoitetun riippumattoman sertifiointielimen hyväksyttäviksi.

4. Maantieteellisen alueen tarkka rajaus

Plate de Florenville -perunan tuotantoalue käsittää seuraavat kunnat:

— Chiny (entiset kunnat ennen Izelin ja Jamoignen yhdistämistä),

— Etalle (Buzenol, Chantemelle, Etalle, Sainte-Marie, Vance),

— Florenville (Chassepierre, Florenville, Fontenoille, Muno, Villers-devant-Orval),

— Meix-devant-Virton (Gérouville, Meix-devant-Virton, Robelmont, Sommethone, Villers-la-Loue),

— Saint-Léger (Châtillon, Saint-Léger),

— Tintigny (Bellefontaine, Saint-Vincent, Tintigny),

— Virton (Ethe, Virton).

Tällä alueella Plate de Florenville -perunaa viljellään yksinomaan suotuisassa maaperässä, joka kuuluu pääosin seuraaviin tyyppeihin:

— hiekkainen tai liejun- ja hiekansekainen hiesu, jossa veden luonnollinen poistuminen on äärimmäistä tai hyvin voimakasta,

— hiekan- ja liejunsekainen maa, josta vesi poistuu luonnollisesti.

5. Yhteys maantieteelliseen alkuperään

5.1 Maantieteellisen alueen erityisyys

Plate de Florenville -perunan maantieteellinen tuotantoalue sijaitsee Etelä-Belgiassa alueella, joka tunnetaan nimellä ”Belgian Lorraine”; geologiassa ja maataloudessa sitä kutsutaan myös jurakautiseksi alueeksi. Se on Belgian ainoa mesotsooiselta kaudelta peräisin oleva alue. Yksityiskohtaisemmin ilmaistuna Plate de Florenville -perunan tuotantoalue sijaitsee kyseiseen alueeseen kuuluvassa osassa, josta käytetään historiallis-maantieteellistä nimitystä ”Gaume”.

Gaumen alueen porrasmainen pinnanmuodostus ja etelärinteiden maa-aines ovat yksi sen tärkeimmistä erityispiirteistä. Koska korkeammalle kohoava Ardennien ylänkö suojaa aluetta pohjoisesta tulevilta kylmiltä tuulilta ja sateilta, Gaume sijaitsee Pohjois-Belgian leudon meri-ilmaston ja mannerilmaston välisellä vyöhykkeellä. Erosta kertovat lämpötilojen suurempi vaihteluväli, kesäpäivien suurempi lukumäärä, voimakkaampi auringonpaiste, vähäisemmät sateet ja heikompi tuuli.

Pohjamaan kalkkipitoinen koostumus on myös tärkeä tekijä, sillä se säilyttää hyvin lämpöä. Florenvillen alueen maaperäkerrostumat koostuvat kevyestä hiekkaisesta hiesusta, joka on ilmavaa, johtaa hyvin pois vettä ja lämpiää nopeasti toisin kuin muualla ympäristössä esiintyvä raskas ja vettä sitova savimaa. Aikojen myötä tuottajat havaitsivat, että Plate de Florenvillen laatu kehittyi paremmaksi, kun sitä viljeltiin tällaisessa maassa (liejun- ja hiekansekainen hiesu tai hiekan- ja liejunsekainen maa). Niinpä he paikansivat tällaisessa maaperässä sijaitsevat lohkot, joita alettiin käyttää Plate de Florenvillen viljelyyn. Tämä kertoo kyseisen perunalajikkeen viljelyyn liittyvän ainutlaatuisen erityisosaamisen kertymisestä.

Rautatie on todennäköisesti vaikuttanut merkittävästi näiden perunoiden maineen vakiintumiseen. Vuonna 1880 Virtonin ja Bertrixin väliselle rataosuudelle 165 rakennettiin silloiseen Florenvillen kuntaan rautatieasema. Laajemmassa mittakaavassa kyseinen rataosuus mahdollisti silloin, kuten vielä nykyäänkin, yhteydet Arloniin, Namuriin ja Brysseliin, Belgian rautatieverkon keskiöön. Määre ”de Florenville” on mahdollisesti peräisin kyltistä, joka kiinnitettiin Florenvillen asemalta lähteneisiin vaunuihin, joilla lähiseudun perunantuotanto kerättiin kuljetettavaksi paikallisliikenneverkon kautta. Näin peruna sai kenties nimensä sen aseman mukaan, jolta se lähetettiin eteenpäin.

5.2 Tuotteen erityisyys

Värin ja muodon lisäksi Plate de Florenville -perunan tärkeimpiä erityispiirteitä ovat sen hajoamattomuus keitettäessä sekä hienostuneen mieto maku.

Pitkänkin kypsentämisen jälkeen peruna säilyy kokonaisena, hajoamattomana ja säilyttää hyvin muotonsa. Tämän perusteella se voidaan luokitella ryhmään A (ks. 3.2 kohta). Siksi se soveltuukin ihanteellisesti salaattiperunaksi, höyryssä keitettäväksi tai kuoriperunaksi.

Maku on selkeän voimakas ja erittäin hienostunut, ja siinä tuntuu toisinaan saksanpähkinän makua. Voimakas maku on läheisessä yhteydessä mukuloiden pieneen kokoon, koska aromaattiset yhdisteet kerääntyvät yhteen tiiviimmin kuin suuremmissa mukuloissa.

Nämä ominaisuudet johtuvat erityisesti Plate de Florenville -perunan alhaisesta kuiva-ainepitoisuudesta (< 20 %).

Nimi ”Plate de Florenville” on ollut käytössä jo ainakin yli vuosisadan, mikä käy ilmi seuraavista maininnoista:

— vuonna 1901 se määritellään paikalliseksi lajikkeeksi (Monographie agricole de la région jurassique (Gaume)),

— vuonna 1909 viitataan sen kauppaan Florenvillessä (Journal de la société agricole de la province du Luxembourg),

— vuonna 1930 mainitaan, että ”Plate de Florenville -perunaa viljellään Gaumen alueella” ja että ”se on hyvin kysytty tuote Liègen markkinoilla” (Encyclopédie agricole belge),

— vuosina 2006 ja 2010 Plate de Florenville / corne de Florenville mainitaan hakusanana belgismisanakirjoissa (Georges Lebouc: Dictionnaire des belgicismes ja Michel Francard: Dictionnaire des belgicismes)

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Laatu

Edellä 5.1 kohdassa kuvatut Gaumen ilmasto- ja maaperäolosuhteet sekä maatyypit ovat erityisen suotuisat Plate de Florenville -perunan viljelylle. Lajike tarvitsee maan, joka johtaa hyvin pois vettä (juurilahon ehkäisemiseksi) ja lämpiää nopeasti, mikä edistää taimien kehittymistä. Edellä kuvattu ilmasto mahdollistaa myös vedensaannin ja vähentää myöhäisten pakkasten riskiä, jolle peruna on erittäin herkkä. Asianmukaisen vedensaannin ansiosta Plate de Florenvillen kuiva-ainepitoisuus on alle 20 prosenttia. Kuivemmassa ilmastossa peruna kehittyisi jauhoisemmaksi, ja vastaavasti kylmempi ja kosteampi ilmasto haittaisi mukuloiden muodostumista. Koska Plate de Florenville on hitaasti kasvava lajike, se on istutettava mahdollisimman aikaisin, minkä vuoksi viljelyyn käytettävän maan nopea lämpeneminen on huomattava etu. On kuitenkin syytä panna merkille, että tällaisessa maassa, josta vesi poistuu hyvin, Plate de Florenville tuottaa selvästi Rosa-lajikkeen nimellistuotosta pienemmän sadon (90 % suhteessa vertailulajikkeena käytettyyn Bintjeen). Sääoloista riippuen hehtaarituotos vaihtelee välillä 12–25 tonnia, mikä on suurin nimityksen ”Plate de Florenville” käytössä sallittu tuotos. Alhainen tuotos on ratkaisevan tärkeä Plate de Florenville -perunan aistinvaraisen laadun kannalta, sillä mitä pienempiä mukulat ovat kooltaan, sitä enemmän niihin kertyy aromaattisia molekyylejä ja sitä maukkaampia perunat ovat.

Yhdessä maaperä- ja ilmasto-olosuhteet sekä tuottajien osaaminen luovat edellytykset, joissa Rosa-lajike voi kehittyä kaikissa suhteissa erittäin korkealaatuiseksi.

Maine

Nimellä ”Plates” kutsuttu siemenperuna mainitaan belgialaisissa historiallisissa lähteissä 1800-luvun puolivälistä lähtien. Vuonna 1860 Edouard de Croeser de Berges laati luettelon, jonka mukaan Belgiassa oli käytössä 128 perunalajiketta. Niiden joukossa oli Plate, joka kuvattiin hyvälaatuiseksi, kohtuullisen tuottoisaksi ja taudeista vapaaksi lajikkeeksi. Se mainitaan myös Almanach agricole belge -vuosikirjan vuoden 1899 laitoksessa.

Plate de Florenville on saavuttanut niin paikallista kuin kansallista ja kansainvälistäkin mainetta. Tästä kertoo esimerkiksi Florenvillessä vuodesta 1994 lähtien vuosittain yhtenä lokakuun viikonloppuna järjestettävä Fête de la Pomme de Terre -tapahtuma. Se huomioidaan sekä paikallisessa lehdistössä (L’Avenir du Luxembourg, esim. 2011, 2012 ja 2013) että maan rajojen ulkopuolella (maininnat vuonna 2013 ranskalaisessa L’Union-L’Ardennais -lehdessä. Plates de Florenville on mainittu niin ikään Belgian lehdistössä (Le Soir, La Libre Belgique tai hollanninkielinen De Standaard) ja kansainvälisessä lehdistössä (esim. ranskalainen Le Figaro).

Se esiintyy myös alueen matkailuoppaissa, esimerkiksi

— Chinyn, Florenvillen ja Herbeumontin matkailutoimiston vuonna 2002 julkaisema Tourisme en Beau Canton de Gaume ja

— vuonna 2009 julkaistu André Pierlot’n vaellusopas La Transgaumaise.

Luxembourgin läänin gastronomiassa Plate de Florenville -perunaa käytetään useissa eri ruokalajeissa, joissa sen koossapysyvyys on hyvin tärkeä ominaisuus:

— ”touffaye”, haudutettu (”al touffaye”) höystö (Chantal Van Gelderen, 1999),

— ”roustiquettes gaumaises”, Noël Anselot’n vuonna 1980 kehittämä ohje paistettujen perunoiden valmistamiseksi,

— ”floriflette”, Confrérie des Sossons d’Orvaulx -seuran kehittämä Orval-oluella maustettu perunagratiini.

Gastronomisen laatunsa ansiosta Plate de Florenville on tyypillisenä herkkuna mukana myös useiden ravintoloiden ruokalistoilla, kuten

— perunagratiini ”Gratinée de Florenville” (Ferme des Sanglochons, Verlaine-Neufchâteau, Luxembourgin lääni),

— ”Moelleux de plates de Florenville au crabe, aux crevettes grises et au Royal Belgian caviar, beurre blanc d’huîtres à la ciboulette”, perunasta, ravusta, katkaravuista ja belgialaisesta kaviaarista valmistettu vanukas ruohosipulilla maustetun osteri-voikastikkeen kera (gurmeeravintola Comme Chez Soi, Bryssel).

Kuluttajien suuresti arvostama Plate de Florenville tunnetaan perunana, joka tuottaa pienen mutta laadultaan erinomaisen sadon. Tästä kertoo myös sen hinta, joka useiden 1900-luvun jälkipuoliskolta peräisin olevien lähteiden mukaan oli muita perunoita korkeampi. Vielä nykyisinkin sen myyntihinta (1,99 euroa/kg) on korkeampi verrattuna muihin kiinteämaltoisiin perunalajikkeisiin, kuten Charlotte (1,20 euroa/kg).

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

http://agriculture.wallonie.be/apps/spip_wolwin/IMG/pdf/Dossier-Plate-Florenville-IGP.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.